Document ID: 32015R0180

REGULAMENTUL (UE) 2015/180 AL COMISIEI
din 9 februarie 2015
de modificare a Regulamentului (CE) nr. 748/2009 privind lista operatorilor de aeronave care au efectuat o activitate de aviație menționată în anexa I la Directiva 2003/87/CE a Parlamerntului European și a Consiliului la 1 ianuarie 2006 sau ulterior, specificând statul membru de administrare pentru fiecare operator de aeronave
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Comunității și de modificare a Directivei 96/61/CE a Consiliului (1), în special articolul 18a alineatul (3) litera (b),
întrucât:
(1)
Directiva 2008/101/CE a Parlamentului European și a Consiliului (2) a modificat Directiva 2003/87/CE pentru a include activitățile de aviație în sistemul de comercializare a cotelor de emisii de gaze cu efect de seră în cadrul Uniunii.
(2)
Regulamentul (CE) nr. 748/2009 al Comisiei (3) stabilește o listă a operatorilor de aeronave care au efectuat, la 1 ianuarie 2006 sau ulterior, o activitate de aviație definită în anexa I la Directiva 2003/87/CE.
(3)
Această listă are scopul de a reduce sarcina administrativă a operatorilor de aeronave, prin indicarea, pentru fiecare operator de aeronave, a statului membru care îl reglementează.
(4)
Includerea unui operator de aeronave în schema Uniunii de comercializare a certificatelor de emisii depinde de desfășurarea unei activități de aviație menționate în anexa I la Directiva 2003/87/CE, și nu de includerea acestuia pe lista operatorilor de aeronave întocmită de Comisie în baza articolului 18a alineatul (3) din directiva respectivă.
(5)
La actualizarea listei operatorilor de aeronave în vederea includerii operatorilor de aeronave care au efectuat în 2014 o activitate de aviație menționată în anexa I la Directiva 2003/87/CE, s-a ținut seama de declarațiile privind flota transmise Comisiei de operatorii de aeronave și de societățile de prestări servicii. Cu toate acestea, ca urmare a nefurnizării informațiilor solicitate, pe lista actualizată apar o serie de societăți de administrare sau de prestări servicii, precum și însemne de înmatriculare ale aeronavelor în locul operatorilor de aeronave.
(6)
Prin urmare, Regulamentul (CE) nr. 748/2009 ar trebui modificat în consecință,
ADOPTĂ PREZENTUL REGULAMENT:
Articolul 1
Anexa la Regulamentul (CE) nr. 748/2009 se înlocuiește cu anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 9 februarie 2015.

Labels: 8
18
20